
	Αρχάγγελος

της Μαρίας Μενοίκου Σιφνιάδου

στο Σπίτι της Κύπρου

Την Τρίτη 29 Σεπτεμβρίου 2015 παρουσιάστηκε στο Σπίτι της Κύπρου το μυθιστόρημα  Αρχάγγελος της Μαρίας Μενοίκου Σιφνιάδου.


Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια απηύθυνε χαιρετισμό ο Πρέσβης της Κυπριακής Δημοκρατίας κ. Κυριάκος Κενεβέζος ο οποίος συνεχάρη τη συγγραφέα τόσο για την ενεργό δράση της ως μέλος της κυπριακής κοινότητας της διασποράς όσο και για τη συγγραφή με γεμάτο συναίσθημα και πάθος βιβλίου της.

Τον «Αρχάγγελο», τον έφερνα μέσα μου πολλά χρόνια πριν τον γράψω, γιατί ήθελα μέσα από την αφήγησή μου να μεταδώσω στους μη Κύπριους, μη Έλληνες ένα κομμάτι από την ιστορία της χώρας μου επεσήμανε η συγγραφέας Μαρία Μενοίκου Σιφνιάδου. Μιλώντας για την πορεία συγγραφής του βιβλίου της, το οποίο είναι εμπνευσμένο από την κλοπή των ψηφιδωτών της Παναγίας Κανακαριάς στη τουρκοκρατούμενη Λυθράγκωμη της Κύπρου υπογράμμισε ότι μέσα από τις σελίδες του καταγράφει και αντικατοπτρίζει μια πτυχή της κυπριακής πραγματικότητας.
Αποσπάσματα από το βιβλίο διάβασε η ηθοποιός Εβελίνα Αραπίδη.

Η Μαρία Μενοίκου γεννήθηκε στην Νέα Υόρκη από Κύπριους γονείς και μεγάλωσε στην Κερύνεια μέχρι το 1974, όταν κυνηγημένη από την Τουρκική εισβολή ξαναγυρίζει στην Αμερική. Σπούδασε στο Πανεπιστήμιο Ηunter της Νέας Υόρκης όπου πρωτοστάτησε σε διαδηλώσεις και εκδηλώσεις για το Κυπριακό και εργάστηκε επί χρόνια στο γραφείο Τύπου της Κυπριακής Αντιπροσωπείας στον ΟΗΕ. Σήμερα, μετά από καριέρα στην έρευνα για Υπηρεσίες Υγείας σε Αμερικανικές εταιρίες, ζει στην Νέα Υερσέη με τον σύζυγό της. Το μυθιστόρημα Αρχάγγελος, είναι το πρώτο της βιβλίο. Παρακολουθήστε το blog της www.writercooksgreek.blogspot.com

